ไฟแนนซ์ทูเดย์
&#8220;คำพูด ข้อคิดเพียงไม่กี่พยางค์ ไม่กี่คำ อาจช่วยเตือนสติเราจากหลุมพรางของชีวิตได้&#8221;
5 มี.ค. 2556

“คำพูด ข้อคิดเพียงไม่กี่พยางค์ ไม่กี่คำ อาจช่วยเตือนสติเราจากหลุมพรางของชีวิตได้”
...หลังจากมีการตรวจเข้มในหนี้เสียของเอสเอ็มอีแบงก์ ล่าสุดพบว่า มีเงินกองทุนต่อสินทรัพย์เสี่ยง 4.6% มีส่วนของทุน ณ สิ้นปี 2555 ที่ 4,000 ล้านบาท มีหนี้ที่ไม่ก่อให้เกิดรายได้ หรือเอ็นพีแอล ซึ่งคิดตามมาตรฐานผิดนัดชำระหนี้ 3 เดือน อยู่ที่ 2.9 หมื่นล้านบาท คิดเป็นสัดส่วนประมาณ 30% ของยอดสินเชื่อคงค้าง และมีหนี้ที่ต้องติดตามจะตกชั้นตามการคาดการณ์ของธนาคารแห่งประเทศไทย (ธปท.) อยู่อีก 1 หมื่นล้านบาท เรียกว่าต้องเกาะติด
...ถึงตอนนี้กรอบเดินหน้าแผนฟื้นฟูเอสเอ็มอีแบงก์ที่ ทนุศักดิ์ เล็กอุทัย รมช.คลัง มีคำสั่งแต่งตั้งกรรมการ 3 ชุด ด้วยการดึงคนจากสำนักงานเศรษฐกิจการคลัง (สศค.) คนจากสำนักงานคณะกรรมการกำกับนโยบายรัฐวิสาหกิจ (สคร.) และทีมงานของกระทรวงการคลังเข้าไปคุมเข้มและรายงานข้อมูลตรงให้ทราบทุกสัปดาห์เพื่อเกาะติดปัญหา และจะมีการประเมินผลงานตามแผนฟื้นฟูเพื่อพิจารณากรอบการเพิ่มทุนให้เอสเอ็มอีเพิ่มเติมในช่วงปลายปี 2556 กำลังเดินหน้าไปเต็มที่ ว่ากันว่า เอสเอ็มอีแบงก์ผ่านเกณฑ์ขั้นต้นไปแล้ว
...พนักงานร่วม 5,000 คน และผู้บริหารที่แตกคอ แตกฝ่าย หันหน้ามาร่วมมือร่วมใจกันรักษาแบงก์ได้แล้ว
...ดร.แซมสุภัค ศิวะรักษ์ ประธานเจ้าหน้าที่บริหารและกรรมการผู้จัดการใหญ่ ซีไอเอ็มบี ไทย (CIMBT) บอกว่า ขณะนี้กลุ่ม CIMB อยู่ระหว่างการขยายธุรกิจในกลุ่มแบงก์อย่างครบวงจรในประเทศลาว คาดว่าจะสำเร็จเป็นรูปเป็นร่างในไตรมาส 3/2556 และจะยกระดับสำนักผู้แทนในพม่าเป็นสำนักงานสาขา หลังจากตั้งมาถึง 17 ปีแล้ว ต้องบอกว่าพม่าเนื้อหอมจริงๆ